La Regidoria de Mobilitat Urbana modifica les tres línies d'autobús i amplia els recorreguts i els horaris
31 de març 2021

![Imagen 1](/media/21jjfpv5/94-w-presentacion-nuevas-lineas-bus-m01_c.jpg)![Imagen 2](/media/05ebsq0e/94-w-presentacion-nuevas-lineas-bus-m02.jpg)

![](/media/21jjfpv5/94-w-presentacion-nuevas-lineas-bus-m01_c.jpg)  
  
  
Les línies de transport públic de la ciutat experimentaran una millora en relació a recorreguts i als seus horaris a partir del 13 d'abril. Les tres línies millorades són: D (directe), C1 i C2. En este sentit, l'alcalde de Sagunt, Darío Moreno, junt amb el regidor de Mobilitat Urbana, Javier Raro, i el gerent d’AVSA, Salvador Navas, ha presentat este matí les novetats respecte dels canvis en la mobilitat urbana del municipi.

  

Les novetats en les línies d'autobús permetran un millor servei coordinat amb el transport de viatgers per ferrocarril, així com una major freqüència de connexions internes entre els nuclis de població del municipi, a més de mantindre l'autobús nocturn quan la situació ho permeta. Així mateix, les tarifes i els bons es mantenen com estaven establits. Totes les novetats sobre els recorreguts i sobre les noves línies d'autobús que han presentat este matí entraran en vigor a partir del 13 d'abril.

  

Ja es comptava amb un servei de 3 línies d'autobús, més l'autobús nocturn, però es modifiquen els noms, els recorreguts i els horaris.

  

Abans es comptava amb la línia 102, que prestava un servei directe entre Sagunt i Port; i amb dues línies circulars que prestaven servei a Sagunt amb l'hospital i a Port de Sagunt amb l'hospital. Esta reorganització tant de les línies i recorreguts com dels horaris s'ha dut a terme a causa de detectar que estes dues línies circulars amb l'Hospital havien vist reduït el nombre d'usuaris i usuàries, una situació que s'ha vist accentuada amb la pandèmia.

  

A partir del dia 13, la línia 102 passa a dir-se D (directe) o línia Blava, que manté l'estructura que tenia fins ara, encara que s'han modificat els horaris per a coordinar-los amb els horaris de Renfe. A més, s'afigen dues noves línies que es diran Línia C1 o Verda i Línia C2 o Roja.

  

Les línies C1 o C2 faran el mateix recorregut fins a Port de Sagunt, però en sentit contrari. Estes dues línies també prestaran servei a Canet d'en Berenguer i a les platges d’Almardà, i també s'han intentat coordinar al màxim amb els horaris de Renfe, perquè els habitants de Port de Sagunt tinguen una connectivitat molt major amb l'estació de tren.

  

Javier Raro, regidor de Mobilitat Urbana, assegura que **«amb això s'ha buscat que totes les línies d'autobús facen un servei Sagunt-Port de Sagunt. Abans teníem 32 autobusos que feien este recorregut, i ara seran 72 encara que ho facen en diferents línies. Busquem oferir el major servei possible als principals atractors de demanda, que són la zona internuclis gràcies als instituts, als poliesportius i als centres comercials; i a Renfe, que tindrà un autobús de mitjana per sentit de 10 i 20 minuts, sobretot al matí que és quan prestarem esta triple línia»**.

  

L'avinguda Mediterrani també multiplicarà els serveis respecte als que hi havia i en l'Avinguda del País Valencià, en la qual existia únicament una parada, s'ha procedit a crear dues parades diferents, una en cada costat de la via, amb la intenció de descongestionar l'única parada que existia i tenint en compte que, a més a més, a partir d'ara passaran el doble d'autobusos dels que venien passant fins al moment.

  

El regidor de Mobilitat Urbana, Javier Raro, afirma que estos canvis són **«bastant revolucionaris amb allò establit fins ara»**, però que s'han dut a terme amb la intenció d’**«eixir** **d'eixe desfasament que teníem de molts usuaris en una línia i molt pocs en les altres dues. És una mesura experimental i anirem comprovant com funciona els primers mesos, i si detectem que tenim alguna descoordinació, estem oberts a realitzar qualsevol adaptació»**.

  

L'alcalde de Sagunt, Darío Moreno, ha manifestat la seua complacència cap a la proposta i explica que existeix **«un concepte importantíssim que és la ‘interoperabilitat’ entre els diferents tipus de transport, que és clau perquè la gent faça el pas per a poder aprofitar-se dels transports públics. Hi ha molta gent que viu lluny de l'estació de tren com per a poder accedir a ella caminant, per això és essencial que nosaltres posem en marxa diferents serveis perquè siga el més accessible possible. Necessitem donar les facilitats perquè l'autobús siga una opció preferida»**.

  

També ha explicat que la Regidoria de Mobilitat **«es creu molt eixe concepte de transport públic com a servei públic, i en eixa línia continuarem. Des de l'ajuntament continuarem duent a terme actuacions que replantegen el model de mobilitat que té la ciutat cap a un model més sostenible a llarg termini. Vorem com evoluciona la ciutadania respecte a estos canvis, però així i tot entenem que és un pas positiu i continuarem apostant per eixe model de sostenibilitat i pel transport públic»**.

  

![](/media/akhacdll/94-w-horarios-nuevas-lineas-de-bus.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/la-regidoria-de-mobilitat-urbana-modifica-les-tres-linies-d-autobus-i-amplia-els-recorreguts-i-els-horaris/ "Facebook")
*   [](http://twitter.com/share?url=https://aytosagunto.es/va/actualitat/la-regidoria-de-mobilitat-urbana-modifica-les-tres-linies-d-autobus-i-amplia-els-recorreguts-i-els-horaris/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-regidoria-de-mobilitat-urbana-modifica-les-tres-linies-d-autobus-i-amplia-els-recorreguts-i-els-horaris/ "Linked In")
*   [](mailto:?body=https://aytosagunto.es/va/actualitat/la-regidoria-de-mobilitat-urbana-modifica-les-tres-linies-d-autobus-i-amplia-els-recorreguts-i-els-horaris/)